OSNOVNA ŠKOLA STANOVI

U Zadru, 7. svibnja 2020.g.

**Provedbeni plan otvaranja OŠ STANOVI Zadar**

Na temelju *Preporuka za organizaciju rada u razrednoj nastavi i upute za vrednovanje i ocjenjivanje u mješovitom modelu nastave* Ministarstva znanosti, odgoja i obrazovanja (u daljnjem tekstu Preporuke MZOS) i [Upute za sprječavanje i suzbijanje epidemije COVID-19 za ustanove ranog i predškolskog odgoja i obrazovanja te osnovnoškolske ustanove u kojima je osigurana mogućnost zbrinjavanje djece rane i predškolske dobi te učenika koji pohađaju razrednu nastavu](https://www.hzjz.hr/wp-content/uploads/2020/03/Upute-vrtici-i-skole-29-4-2020-finalno.pdf) (u daljnjem tekstu Upute HZJZ-a) izrađen je Plan provedbe otvaranja Osnovne škole STANOVI i Područne škole CRNO.

Opće upute:

* Prema uputama Ministarstva znanosti i obrazovanja mogućnost povratka u školu omogućuje se samo učenicima razredne nastave
* Ove mjere traju 14 dana, uključujući i neradne dane, nakon čega će se postupiti sukladno daljnjim uputama nadležnih institucija
* **Roditelji su dužni pažljivo pročitati**[**Upute HZJZ-a**](https://www.hzjz.hr/wp-content/uploads/2020/03/Upute-vrtici-i-skole-29-4-2020-finalno.pdf)kako bi uočili koji učenici ne smiju u školu te za koje se kategorije ne preporuča dolazak u školu. Preporuča se ostanak kod kuće djece s kroničnim bolestima (respiratornim, kardiovaskularnim, dijabetesom, malignim bolestima, imunodeficijencijama, djece s većim tjelesnim/motoričkim oštećenjima) kao i djece čiji roditelji/skrbnici ili ukućani imaju jednu od navedenih bolesti. Ukoliko imaju dvojbi, roditelji trebaju kontaktirati nadležnog obiteljskog liječnika.
* Roditelji šalju dijete u školu ukoliko su oba roditelja zaposlena i moraju se vratiti na posao zbog ukidanja mjera ograničenja kretanja.
* Roditelj/skrbnik potvrđuje pisanom Izjavom ravnatelju ustanove prije uključivanja djeteta u ustanovu da dijete nema simptome i bolesti, odnosno da nije u riziku, te da se radi o djetetu s oba zaposlena roditelja i to da je roditelj upoznat s Uputama HZJZ-a u cjelini.
* Roditelji trebaju prije dolaska u školu upoznati učenike s novim pravilima ponašanja koja uključuju minimalni kontakt s drugim osobama u školi i na putu do škole. Važno je da roditelji prije uključivanja učenika u školu pripreme učenike na novonastalu situaciju kako bi što manje šokantno djelovala na njih.

**Protokol postupanja od 11.5.2020. - dolazak i odlazak iz škole**

* **Svi djelatnici imaju obavezu mjeriti tjelesnu temperaturu svaki dan** prije dolaska na posao, te u slučaju povećane tjelesne temperature ne dolaze na posao već se javljaju telefonom ravnatelju i izabranom liječniku obiteljske medicine. Svaki djelatnik vodi evidenciju o temperaturi, svaki dan za sebe.
* **Roditelji imaju obavezu izmjeriti tjelesnu temperaturu djetetu svaki dan prije dolaska u ustanovu**, **Bilješku o izmjerenoj temperaturi svako jutro će pisanim putem javiti učitelju na e-mail adresu ili SMS porukom**. Učitelj vodi evidenciju o temperaturi učenika. Bilješka treba sadržavati vrijeme mjerenja i temperaturu koju je imao učenik. U slučaju povišene tjelesne temperature (37,2) roditelji ne smiju dovoditi dijete u školu već se javljaju telefonom ravnatelju ustanove i izabranom pedijatru/liječniku obiteljske medicine radi odluke o testiranju i liječenju djeteta. Ako djeca razviju simptome COVID infekcije tijekom boravka u ustanovi, odgajatelji/učitelji odmah obavještavaju roditelje, koji u najkraćem roku moraju doći po dijete.
* Djeca sa znakovima drugih zaraznih bolesti također ne dolaze u ustanovu.
* **Roditelj dovodi i odvodi dijete na način da ne ulazi u školu,** već dolazi do ulaza pri čemu zadržava distancu od najmanje 2 metra u odnosno na druge roditelje/skrbnike i djecu. Djeca dolaze isključivo u pratnji roditelja ili osoba koje su roditelji naveli u Izjavi
* **Roditelj dovodi učenika do škole u 7.50 sati.**
* **U 8:00 sati zaključavaju se vrata škole.** U nužnoj situaciji ukoliko trebate nekoga iz škole, nazovete na telefon škole/mobitel. Brojevi su dostupni na web stranici Škole.
* **Učiteljica preuzima dijete ispred ulaza**, usmjerava ga na mjerenje temperature, dezinficiranja poplate na ulazu, zatim učenik odlazi u WC oprati ruke sapunom i vodom prije ulaska u učionicu. Učenik će uvijek sjediti na istom mjestu u učionici koju će odrediti učitelj.
* Očekuje se poslušnost učiteljima i ostalim djelatnicima. Ako ga učitelj ili djelatnik podsjeti na održavanje udaljenosti ili održavanje osobne higijene, istu mora ispuniti odmah.
* Nije dopušteno dijeljenje igračaka, školskog pribora, hrane i ostalih predmeta koje učenik donosi u školu s drugim učenicima.
* Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama. Učenika treba posebno upoznati s jednom od preporuka – poželjno je da svako dijete/učenik samo postupa sa svojom odjećom i obućom, školskim priborom, torbama, knjigama bez pomoći odraslih.
* Učenici u školi provode 3 školska sata. Roditelj/ili druge navedene osobe u Izjavi **obavezno dolaze po dijete do 10.45h**
* **Roditelji ne ulaze u prostor škole** pa se informacije i roditeljski sastanci mogu obaviti telefonskim putem ili video pozivom.
* **U Školi će biti nazočne i spremačice ( radni turnus od 14 dana) koje će biti zadužene** za prozračivanje, čišćenje te dezinfekciju prostora.
* **Nastava**
* Paralelno s nastavom u školama, i dalje će se održavati nastava na daljinu.
* Učitelj koji predaje u nastavi u školi i dalje će provoditi nastavu na daljinu na način kako je to izvodio prethodnih dana.
* Nastava Engleskog jezika, izbornih predmeta i dijela TZK i dalje će se izvoditi isključivo nastavom na daljinu.
* Nastava Tjelesne i zdravstvene kulture neće se izvoditi u školi već nastavom na daljinu. Učenici će u školi imati nekakav oblik nastave Tjelesne i zdravstvene kulture, ali će kod kuće trebati odraditi zadane vježbe kao i učenici koji u potpunosti prate nastavu na daljinu. Kod tjelesne aktivnosti neophodno je izbjegavati aktivnosti koje intenzivno ubrzavaju i produbljuju disanje kao i brzo trčanje i druge oblike brzog kretanja djece.
* Učitelji će s roditeljima i dalje redovito komunicirati i detaljnije objasniti način rada u školi kao i kod nastave na daljinu. Ponavljamo, učenici koji idu u školu i dalje će imati dio nastave na daljinu (gore navedeni predmeti).

***Nastava u OŠ Stanovi*** će se odvijati sukladno članku 2. navedenom u Odluci Vlade RH o načinu izvođenja nastave u osnovnim i srednjim školama. Radi se o MJEŠOVITOM MODELU NASTAVE - dijelom kao oblik nastave koju učenici pohađaju u školi, a dijelom kao nastava na daljinu.

Učitelj u školi s djecom provodi što je više moguće vremena na otvorenom, što znači da se dio nastave (npr. Prirode i društva, Likovne kulture, Glazbene kulture) može provoditi na školskom dvorištu, u vrtu ili parku, ali bez doticaja s drugom razrednom skupinom ili drugim osobama, pritom se ne preporuča izvođenje nastave Tjelesne i zdravstvene kulture.

FORMIRANJE SKUPINA – nakon formiranja skupine djece, **14 dana od početka primjene ovih uputa, uključujući neradne dane, ne primaju se nova djeca u skupinu**;

- za jednu grupu djece brine jedan učitelj; izbjegava se fizički kontakt (bliski kontakt) djece iz jedne odgojno-obrazovne skupine s drugom djecom, roditeljima/starateljima druge djece i drugim djelatnicima ustanove. Rad ustanove neophodno je organizirati na način da se osigura u što većoj mjeri socijalno distanciranje (fizički razmak) kao i pojačana osobna higijena i higijena prostora. Fizički razmak od najmanje 2 metra u zatvorenom prostoru posebno provode djelatnici u odnosu na druge djelatnike te se navedeni fizički razmak preporuča održavati kada je god moguće između djelatnika i djece, s iznimkom njege djeteta koja se provodi u što kraćem vremenu.

U tekstualnim okvirima ovog dokumenta istaknuli smo dijelove Uputa HZJZ te Preporuke MZO-a. Podsjećamo da je organizacija povratka učenika na ovakav način komplicirana i teška zbog ljudskih resursa, a ovaj plan predstavlja pokušaj organizacije istog. Ove mjere traju 14 dana, uključujući i neradne dane, nakon čega će se postupiti sukladno daljnjim uputama nadležnih institucija.

Ravnatelj:

Markica Perić, prof.